SKRIFTLIG FORESPØRGSEL E-3618/02

af Erik Meijer (GUE/NGL) til Kommissionen

(16. december 2002)

Om: Forvridning af konkurrencen ved at et luftfartsselskab, der har hjemsted uden for Europa, udbyder yderst billig lufttransport på en kort rute i EU

1. Er Kommissionen bekendt med det forhold, at luftfartsselskabet VARIG Brasilian Airlines via rejsebureauer og internet hverver passagerer mellem de europæiske lufthavne Schiphol ved Amsterdam og Charles de Gaulle ved Paris til en pris på 19 euro pr. person enkelt uden begrænsninger og med servering af en forfriskning og en snack undervejs?

2. Kan VARIG på grundlag af det forhold, at der dagligt flyves ruteflyvning fra Sao Paulo via Paris til Amsterdam med en Boeing 777 med 281 pladser, automatisk udlede en ret til inden for EU at flyve til en dumpingpris, der ligger 75 % under andre luftfartsselskabers pris og også under prisen på den højhastighedstogforbindelse, der kører meget ofte?

3. Hvilke følger får disse dumpingpriser for de bestræbelser på en begrænsning af presset på lufthavnene og luftrummet gennem anlæggelse og drift af et europæisk net af hurtige togforbindelser på mellemlange afstande, som Kommissionen går ind for i meddelelsen Lufttransport og Miljø(1) og i sin hvidbog?

4. Mener Kommissionen, at der i forbindelse med det i spørgsmål 1 førte sagsforhold er tale om at priserne dannes gennem markedsmekanismerne om overensstemmelse med principperne om frihed til at tilbyde transportydelser og om komplementære led i transportkæden, som anført i svaret på min skriftlige forespørgsel nr. E-3387/00(2), eller mener Kommissionen, at grænsen for det acceptable nu trods alt er overskredet?

5. Hvilke muligheder har Kommissionen for at stoppe sådanne forvridende aktiviteter? Har Kommissionen til hensigt at bruge disse muligheder?

6. Hvis der ikke findes muligheder herfor, vil Kommissionen da tage initiativ til en ordning, der muliggør indgriben?

(1) KOM(1999) 640 endelig udg.

(2) EFT C 174 E af 19.6.2001, s. 45.

Svar afgivet på Kommissionens vegne af Loyola de Palacio

(17. februar 2003)

Kommissionen var ikke bekendt med det pågældende luftfartsselskabs handelspraksis på ruten Paris-Amsterdam, før det ærede medlem rettede forespørgsel herom.

Luftfartsselskabet VARIG's ret til at beflyve den pågældende rute inden for EU er baseret på de bilaterale aftaler, der er indgået mellem Brasilien på den ene side og Frankrig og Nederlandene på den anden side. Disse aftaler, som er indgået af medlemsstaterne alene, kan indeholde bestemmelser, som er uforenelige med fællesskabsretten. Kommissionen har ingen direkte beføjelser med hensyn til de billetpriser, som anvendes af tredjelandsluftfartsselskaber på grundlag af bilaterale aftaler. Kommissionen arbejder på at få disse aftaler bragt i overensstemmelse med fællesskabsretten; Kommissionens indsats er blevet styrket, siden Domstolen i de såkaldte Open Skies-domme(1) af 5. november 2002 fastsatte, at billetpriser inden for Fællesskabets grænser hører til de specifikke områder, hvor Fællesskabet har enekompetence(2). Kommissionen vil fremsætte alle de forslag, der er nødvendige for, at en ny generation af aftaler, som sikrer fuldstændig overensstemmelse med fællesskabsretten, kan indgås på fællesskabsniveau, idet den bl.a. vil anmode Rådet om at vedtage et forhandlingsmandat.

På grund af det begrænsede omfang af denne type aktiviteter inden for Fællesskabet tager meddelelsen om lufttransport og miljø(3) ikke udtrykkeligt sigte på miljøvirkningerne af tredjelandsluftfartsselskabers udøvelse af trafikrettigheder inden for Den Europæiske Union. Fællesskabets regelværk om miljøkrav i forbindelse med lufttransport samt fremtidige foranstaltninger til gavn for den intermodale trafik indebærer dog også forpligtelser for tredjelandsluftfartsselskaberne.

Kommissionen vil fortsætte arbejdet med harmoniseringen af pris- og beskatningsprincipperne inden for alle transportformer, jf. den nyligt offentliggjorte hvidbog Den europæiske transportpolitik frem til 2010 De svære valg(4). Kommissionen henleder i den forbindelse opmærksomheden på det i 1997 fremsatte forslag til Rådets direktiv om omstrukturering af EF-bestemmelserne for beskatning af energiprodukter(5), som i øjeblikket behandles i Ministerrådet.

Den økonomiske regulering af luftfartsmarkedet ledsages af en række andre forpligtelser for luftfartsselskaberne, som tager sigte på at øge sikkerheden og flyvekontrollen og reducere miljøpåvirkningen, jf. Kommissionens svar på skriftlig forespørgsel E-3387/00(6). Kommissionen vil sikre en yderligere udbygning af Fællesskabets regelværk på basis af den generelle transportstrategi, som blev præsenteret for nylig i hvidbogen Den europæiske transportpolitik frem til 2010 De svære valg(7).

(1) Sag C-466/98, C-467/98, C-468/98, C-469/98, C-471/98, C-471/98, C-475/98 og C-476/98, Kommissionen mod Det Forenede Kongerige, Danmark, Sverige, Finland, Belgien, Luxembourg, Østrig og Tyskland.

(2) Meddelelse fra Kommissionen om følgerne for den europæiske luftfartspolitik af Domstolens domme af 5. november 2002, KOM(2002) 649.

(3) KOM(1999) 640 endelig udg.

(4) KOM(2001) 370 endelig udg.

(5) EFT C 139 af 6.5.1997.

(6) EFT C 174 af 19.6.2001.

(7) KOM(2001) 370 endelig udg.